"Radu Drăgușin? E numărul 1". Legendele fotbalului românesc au dat verdictul după Tottenham - Luton Town
Radu Drăgușin, în vârstă de 22 de ani, a avut o nouă apariție ca titular pentru echipa Tottenham în meciul împotriva celor de la Luton, în etapa cu numărul 30 din Premier League.
Deși prestația sa a fost analizată și criticată pe rețelele sociale de către fanii echipei, presa din Anglia a avut doar cuvinte de laudă la adresa fundașului român.
"E fundașul nostru numărul 1"
Helmut Duckadam și Florin Bratu, foști mari internaționali, au analizat poziționarea lui Drăgușin în momentul golului marcat de Luton. Ambii au ajuns la concluzia că nu poate fi vorba de o greșeală a fundașului român.
Helmut Duckadam a subliniat că Drăgușin a încercat să acopere colțul scurt, însă nu a făcut o greșeală evidentă, deoarece adversarul era deja departe. Florin Bratu a fost de acord, menționând că uneori există tendința de a-i cere prea mult unui jucător tânăr, însă Drăgușin este fundașul principal al echipei și are nevoie de timp pentru a se dezvolta.
"A încercat să țină scurtul (n.r.- colțul scurt), dar nu cred că a greșit. Era și departe", a spus Helmut Duckadam, pentru Digi Sport.
"Nu e o greșeală. Se putea duce un metru mai aproape de el (n.r.- de adversar). Uneori mi se pare că exagerăm, vrem foarte mult de la el.
Nu va fi niciodată un jucător decisiv, e fundaș. E fundașul nostru numărul 1. Are nevoie de timp", a adăugat Florin Bratu, conform sursei citate.
Tehnicianul lui Tottenham și-a lăudat jucătorii
După meci, antrenorul Ange Postecoglou și-a exprimat dezamăgirea cum că echipa sa a încasat un gol atât de ușor, dar a lăudat modul în care Drăgușin și colegii săi au reușit să revină în meci.
"A fost un meci pe care trebuia să ni-l facem mai ușor. A trebuit să luptăm pentru victorie. Am fost dezamăgit de golul pe care l-am primit, cred că puteam să-l evităm. Cei mai mulți dintre băieți și-au păstrat calmul și au jucat fotbal. Jucătorii au arătat caracter.
Continuă să marcheze (n.r.- Heung-min Son). A avut câteva ocazii bune, a fost un pic ghinionist la unele faze. Este de mult timp un lider al acestei echipe și sper să continue așa. E dedicat total, are calități excelente și dă totul pe teren. E o emblemă a acestui club", a spus Postecoglou, conform BBC.
Cota de piață a lui Drăgușin este evaluată la 25 de milioane de euro conform site-urilor de specialitate, iar până în prezent a acumulat 6 apariții și 229 de minute în tricoul lui Tottenham.
Urmăriți SPORT.RO și pe Google News